15. schôdza NR SR - 9.deň - B. popoludní
Dátum: 2024-06-25
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

84. Ďakujem pekne za slovo, pán predsedajúci. Na úvod chcem povedať, že tento návrh je účelový. Koalíciu irituje pani poslankyňa Mária Kolíková, a preto ju rozhodla odvolať z tejto funkcie, a pritom používajú koaliční poslanci úplne smiešne, absurdné argumenty. V skutočnosti je to len obyčajné mocenské rozhodnutie ako mnohé predchádzajúce. Slovenská informačná služba je spravodajská služba, ktorá podlieha výkonnej moci a disponuje mimoriadne citlivými právomocami. Pri zbieraní informácií môže ľudí odpočúvať, môže odpočúvať priestory, môže ľudí sledovať. V demokratickom štáte je úplne prirodzené a normálne, že parlamenty zriaďujú kontrolné výbory pre prípady, ak vzniknú nejaké podozrenia, že spravodajská služba prekročí svoje právomoci. Tak snáď ju nebude kontrolovať vládna koalícia, ktorá vyberá šéfa tajnej služby, ale táto právomoc prináleží, aspoň formálna právomoc, pretože vo výbore máte, samozrejme, väčšinu. Tá právomoc aspoň cez osobu predsedu výboru prináleží opozícii, z čoho vyplýva, že predseda má napríklad kompetenciu kedykoľvek zvolať výbor, nemusí zbierať tretinu poslaneckých podpisov a tak ďalej. Ak používate ako príklad na odvolanie alebo nezvolenie predsedu výboru Mariana Kotlebu, z minulého volebného obdobia, tak to snáď nemyslíte vážne?! Týmto argumentom sa len zhadzujete pred odbornou verejnosťou. Chcete povedať, že odsúdený extrémista by mal viesť kontrolný výbor pre kontrolu Vojenského spravodajstva?! Bývalý vodca Slovenskej pospolitosti? Že to bolo vo verejnom záujme, aby Národná rada zvolila takého človeka do čela parlamentného kontrolného výboru na kontrolu vojenského spravodajstva?! V Severoatlantickej aliancii by vás za toto vysmiali. A pozerali by sa na nás, že koho sme to zvolili za predsedu kontrolného výboru v parlamente? To snáď nejdeme porovnávať poslankyňu Kolíkovú s Mariánom Kotlebom! Toto, toto ani neskúšajte! Máte, samozrejme, pravdu, že keď výbor nemá predsedu, môžu ho riadiť podpredsedovia. Jasné. Vo výbore pre kontrolu SIS máme dvoch podpredsedov, obidvoch poslancov z vládnej koalície. Čiže keď odvoláte Máriu Kolíkovú ako predsedníčku výboru, tak kontrolný výbor budú riadiť koaliční podpredsedovia, čo absolútne popiera ten princíp, že na čele výboru by mal byť zástupca opozície. Toto konkrétne miesto podľa výsledkov parlamentných volieb a dohôd medzi politickými stranami, aj koaličnými, aj opozičnými, toto konkrétne miesto predsedu výboru pre kontrolu SIS patrí strane Sloboda a Solidarita. Táto strana nominovala ako jediného svojho poslanca do tohto výboru podľa tých kvôt Máriu Kolíkovú. Čiže keď ju odvoláte ako predsedníčku výboru, zostane členkou, jedinou členkou za SaS v tomto výbore, a tým pádom je vlastne opozičná kontrola vlastne zmarená a znefunkčnená. Proste výbor do konca volebného obdobia nebude mať predsedu, tak to je. A budú ho riadiť opoziční podpredsedovia. A snáď nečakáte, že strana SaS pristúpi na také vydieranie politické a odvolá Máriu Kolíkovú z výboru a pošle tam nejakého iného svojho poslanca? Takéto veci sa proste nerobia. Pani Kolíková neprezradila žiadnu utajovanú skutočnosť, nezverejnila celé meno dotyčného funkcionára, ako už povedal pán poslanec Spišiak, pravdepodobne si to uvedomujete, a preto ste to nedali do tohto návrhu. Čiže používať tento argument, keď v samotnom návrhu ste ho nepoužili, asi ani vo faktických poznámkach by ste ho používať nemali. Nevyzradila žiadnu utajovanú skutočnosť na rozdiel od iných ľudí, ktorí celé meno dotyčného predstaviteľa služby už dávno predtým zverejnil. To asi tiež viete. Čiže nebola to pani poslankyňa Kolíková. Ani to neurobila ako prvá a neurobila to vôbec, lebo vy viete, že celé meno nezverejnila. A nielenže to neurobila, nikde to ani nebolo medializované. Neexistuje výrok, kde by z jej úst zaznelo celé meno dotyčného funkcionára služby. No a ešte k tomu, že sa obrátila na Generálnu prokuratúru. Snáď ako poslanci Národnej rady ešte máme kompetenciu komunikovať s inými štátnymi orgánmi? Aj s Generálnou prokuratúrou. Či nemáme tú právomoc? A v akej veci to bolo? Bolo to vo veci vládnej zmeny štatútu o Slovenskej informačnej službe, a vieme, že tá zmena zaváňa obchádzaním zákona, pretože v situácii, keď pani prezidentka Čaputová odmietla vymenovať kandidáta vládnej koalície za riaditeľa SIS, tak koalícia sa rozhodla, že dobre, obídu zákon o SIS tak, že všetky právomoci riaditeľa prejdú na námestníka do obdobia, kým nebude kandidát na riaditeľa vymenovaný. Ja si myslím, že to zaváňa obchádzaním zákona. A kto iný by sa mal obrátiť na Generálneho prokurátora, či to je, alebo nie je obchádzanie zákona, ak nie predseda, v tomto prípade predsedníčka kontrolného výboru? Mal to urobiť poslanec Hlina z výboru pre pôdohospodárstvo? Alebo pán poslanec Šmilňák, neviem, v ktorom výbore ste, pán... (Reakcia z pléna.) Z výboru pre školstvo, nech sa páči. Asi nie! Čiže na záver ešte raz, je to účelový návrh. Znefunkčníte týmto návrhom, ak to dovediete do konca, a naozaj odvoláte Máriu Kolíkovú, znefunkčníte opozičnú kontrolu nad spravodajskou službou a to celé len preto, lebo vás Mária Kolíková irituje. Tak si to aspoň priznajte, že toto je ten dôvod, a nepredkladajte nám tu argumenty, ktoré sú smiešne, nie sú hodné poslancov, ktorí sa venujú tejto problematike, lebo sa tým len zhadzujete! (Potlesk.)